ลงทุนหุ้นสหรัฐ ในช่วงดอกเบี้ยขาขึ้น
ธนาคารกลางสหรัฐ หรือเฟด ได้ประกาศยุติมาตรการคิวอี เมื่อเดือน ต.ค. 2557 หลังจากได้ดำเนินนโยบายดังกล่าวมาเกือบ 6 ปี ซึ่งรวมๆ แล้วเฟดได้อัดฉีดเงินเข้าสู่ระบบมากกว่า 3.5 ล้านล้านเหรียญสหรัฐ ในช่วงระยะเวลา 6 ปีนั้น เงินจำนวนมหาศาลดังกล่าวได้ไหลเข้าสู่ตลาดหุ้นทั่วโลก และผลักดันให้ราคาหุ้นปรับตัวขึ้นอย่างร้อนแรง และสร้างผลกำไรให้กับนักลงทุนเป็นจำนวนมาก ซึ่งสถานการณ์ดังกล่าวมีความคล้ายคลึงกับสิ่งที่เกิดขึ้นกับตลาดหุ้นยุโรปในปัจจุบัน ที่ยังคงมีเงินไหลเข้าสู่ตลาดทุนอย่างต่อเนื่องจากมาตรการคิวอีที่ยังไม่สิ้นสุด
7 ธ.ค. 2558

ธนาคารกลางสหรัฐ หรือเฟด ได้ประกาศยุติมาตรการคิวอี เมื่อเดือน ต.ค. 2557 หลังจากได้ดำเนินนโยบายดังกล่าวมาเกือบ 6 ปี ซึ่งรวมๆ แล้วเฟดได้อัดฉีดเงินเข้าสู่ระบบมากกว่า 3.5 ล้านล้านเหรียญสหรัฐ ในช่วงระยะเวลา 6 ปีนั้น เงินจำนวนมหาศาลดังกล่าวได้ไหลเข้าสู่ตลาดหุ้นทั่วโลก และผลักดันให้ราคาหุ้นปรับตัวขึ้นอย่างร้อนแรง และสร้างผลกำไรให้กับนักลงทุนเป็นจำนวนมาก ซึ่งสถานการณ์ดังกล่าวมีความคล้ายคลึงกับสิ่งที่เกิดขึ้นกับตลาดหุ้นยุโรปในปัจจุบัน ที่ยังคงมีเงินไหลเข้าสู่ตลาดทุนอย่างต่อเนื่องจากมาตรการคิวอีที่ยังไม่สิ้นสุด
แต่ในรอบปีที่ผ่านมา เมื่อตลาดหุ้นสหรัฐหมดแรงสนับสนุนจากมาตรการคิวอีแล้ว ทำให้นักลงทุนเริ่มระมัดระวังมากขึ้น และเน้นลงทุนในหุ้นที่มีปัจจัยพื้นฐานดีและยังมีแนวโน้มเติบโตได้สูง ส่งผลให้ผลตอบแทนจากการลงทุนในกลุ่มธุรกิจที่ต่างกัน สร้างผลตอบแทนที่แตกต่างกันมาก ตัวอย่างเช่น การลงทุนในดัชนี S&amp;P500 ตั้งแต่ต้นปีที่ผ่านมาจนถึงสิ้นเดือน พ.ย. ให้ผลตอบแทนที่ 1.04% แต่ถ้าลงทุนในหุ้นกลุ่มค้าปลีกทางอินเทอร์เน็ต จะได้ผลกำไรกว่า 80% ในขณะที่หุ้นกลุ่มห้างสรรพสินค้ากลับสร้างผลขาดทุนได้ถึง 30%
ในสถานการณ์ที่เฟดกำลังจะปรับขึ้นดอกเบี้ย นักลงทุนจะต้องลงทุนอย่างเฉพาะเจาะจงมากขึ้น ส่งผลให้ผลตอบแทนรายอุตสาหกรรมแตกต่างกันอย่างชัดเจนมากกว่าเดิม โดยกลุ่มธุรกิจที่น่าจะยังเติบโตไปได้ดีในสภาวะดอกเบี้ยขาขึ้นแบบนี้ คือกลุ่มธุรกิจที่มีอัตราการเติบโตทางกำไรสูง มีหนี้สินต่ำ และได้รับผลประโยชน์สูงจากการฟื้นตัวทางเศรษฐกิจ ซึ่งก็จะหมายถึงกลุ่มธุรกิจสินค้าและบริการที่มีความต้องการเคลื่อนไหวตามวัฏจักรเศรษฐกิจ (ยานยนต์ ธุรกิจท่องเที่ยวและสันทนาการ และสินค้าที่มีอายุการใช้งานมากกว่า 3 ปีขึ้นไป เช่น เครื่องใช้ไฟฟ้าภายในบ้าน และอุปกรณ์สื่อสาร เป็นต้น) สินค้าไอที และเฮลท์แคร์ ที่คาดว่าน่าจะยังสามารถสร้างผลตอบแทนที่ดีได้ในปี 2559
โดยกองทุนรวมในประเทศไทยในปัจจุบันมีกองทุนรวมที่ลงทุนในเฉพาะรายอุตสาหกรรมอยู่แล้ว เช่น ไอที และเฮลท์แคร์ เป็นต้น หรือนักลงทุนยังสามารถพิจารณาลงทุนในกองทุนรวมหุ้นสหรัฐ ที่เน้นลงทุนในกลุ่มธุรกิจดังกล่าวเป็นทางเลือกได้อีกทางหนึ่งเช่นกัน